Author: SevcovicovaV
Last saved by: sulik
Company: MO SR

Predkladacia správa

Smernice pre obrannú politiku Slovenskej republiky sa predkladajú ako iniciatívny materiál Ministerstva obrany Slovenskej republiky.

Cieľom smerníc pre obrannú politiku Slovenskej republiky je určiť základný politicko-obranný rámec pre strategické prehodnotenie obrany Slovenskej republiky v súvislosti s členstvom v NATO a EÚ a zmeneným bezpečnostným prostredím. Smernice pre obrannú politiku Slovenskej republiky dôsledne vychádzajú nielen z obsahu a metodológie strategickej koncepcie NATO, ale aj z kvalitatívne nových úloh, ktoré pre Slovenskú republiku vyplývajú zo záverov pražského samitu NATO a z európskej bezpečnostnej stratégie. Predložený materiál definuje zásadné požiadavky obrannej politiky na zmeny v strategických dokumentoch pre oblasť bezpečnosti a obrany štátu (Bezpečnostná stratégia Slovenskej republiky, Obranná stratégia Slovenskej republiky, Vojenská stratégia Slovenskej republiky). 

Predložený materiál definuje kľúčové hrozby pre realizáciu záujmov Slovenskej republiky, aktualizuje základné východiská, ciele, úlohy a zásady obrannej politiky Slovenskej republiky a formuluje kvalitatívne nové požiadavky na zmenu stratégie obrany Slovenskej republiky a transformáciu systému obrany Slovenskej republiky s dôrazom na usmernenie pokračovania reformy ozbrojených síl Slovenskej republiky.
Smernice pre obrannú politiku Slovenskej republiky neobsahujú už podrobné riešenie predmetnej problematiky; predpokladá sa, že zásadné oblasti bezpečnostnej a obrannej politiky sa budú komplexne riešiť v nových strategických dokumentoch – v Bezpečnostnej stratégii Slovenskej republiky a Obrannej stratégii Slovenskej republiky a následne v Dlhodobom pláne štruktúry a rozvoja ozbrojených síl Slovenskej republiky s výhľadom do roku 2015.

Smernice pre obrannú politiku Slovenskej republiky obsahujú ekonomické a legislatívno-právne predpoklady potrebné pre pokračovanie procesu reformy systému obrany Slovenskej republiky a ozbrojených síl.

Predkladané smernice pre obrannú politiku Slovenskej republiky sú špecifické svojím obsahom a formou. Ich jedinečnosť je daná tým, že vytvárajú možnosť začať realizovať zmeny v oblasti obrany štátu a reformy ozbrojených síl Slovenskej republiky kontinuálne s prípravou nových strategických dokumentov v oblasti bezpečnosti a obrany štátu, ktoré budú odrážať kvalitatívne nové postavenie a úlohy Slovenskej republiky ako člena NATO a EÚ. To umožní už dnes prijať opatrenia na efektívne využitie zdrojov v procese reformy ozbrojených síl Slovenskej republiky podľa nových priorít. 

V ďalších rokoch budú smernice pre obrannú politiku Slovenskej republiky dôležitým dokumentom obranného plánovania Slovenskej republiky, ktorý bude vychádzať z plánovacích dokumentov NATO a EÚ.

Vzhľadom na svoj  charakter smernice pre obrannú politiku Slovenskej republiky nezakladajú zvýšené nároky na štátny rozpočet Slovenskej republiky na rozpočty vyšších územných celkov a rozpočty obcí, nemajú vplyv na hospodárenie verejno-právnych inštitúcií, nezakladajú zvýšené nároky na pracovné sily a nevyvolávajú žiadne enviromentálne vplyvy.

Materiál prešiel medzirezortným pripomienkovým konaním rozhodujúca časť pripomienok bola zapracovaná, zásadné pripomienky boli vyriešené s predkladateľmi. Z uvedeného dôvodu sa smernice pre obrannú politiku Slovenskej republiky predkladajú na rokovanie vlády Slovenskej republiky bez rozporov.